Document ID: 32014R0949

KOMISIJOS DELEGUOTASIS REGLAMENTAS (ES) Nr. 949/2014
2014 m. rugsėjo 4 d.
kuriuo nustatoma pieno ir pieno produktų sektoriuje taikytina išskirtinė laikinoji priemonė - 2014 m. laikotarpio, kuriuo sviestui ir nugriebto pieno milteliams taikoma valstybės intervencija, pratęsimas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 219 straipsnio 1 dalį kartu su 228 straipsniu,
kadangi:
(1)
2014 m. rugpjūčio 7 d. Rusijos Vyriausybė įvedė tam tikrų produktų, įskaitant pieną ir pieno produktus, importo iš Sąjungos į Rusiją draudimą. Dėl šio draudimo staiga netekus svarbios eksporto rinkos iškilo rinkos sutrikimų, susijusių su smarkiu kainų kritimu, pavojus;
(2)
todėl rinkoje susidarė tokia padėtis, kuriai išspręsti, atrodo, pagal Reglamentą (ES) Nr. 1308/2013 turimų įprastų priemonių nepakanka;
(3)
Reglamento (ES) Nr. 1308/2013 12 straipsnio d punkte numatyta, kad valstybės intervencija sviesto ir nugriebto pieno milteliams taikoma nuo kovo 1 d. iki rugsėjo 30 d.;
(4)
siekiant užkirsti kelią tolesniam kainų kritimui ir rinkos sutrikimams, valstybės intervenciją būtina taikyti ir po 2014 m. rugsėjo 30 d.;
(5)
todėl sviesto ir nugriebto pieno miltelių intervencinio supirkimo laikotarpį tikslinga pratęsti iki 2014 m. gruodžio 31 d.;
(6)
siekiant greito poveikio rinkai ir padėti stabilizuoti kainas, šiame reglamente numatyta laikinoji priemonė turėtų įsigalioti kitą dieną po šio reglamento paskelbimo,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (ES) Nr. 1308/2013 12 straipsnio d punkto, 2014 m. laikotarpis, kuriuo valstybės intervencija taikoma sviestui ir nugriebto pieno milteliams, pratęsiamas iki 2014 m. gruodžio 31 d.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2014 m. rugsėjo 4 d.

Labels: 17
19
5
3
18